google/wiki40b huggingface dataset:
ZINASU

ZINASU (forkortelse for Zimbabwe National Students Union) er en studentorganisasjon i Zimbabwe. Den regnes som en del av opposisjonen mot Robert Mugabes og ZANU-PFs styre.
I 2003 mottok ZINASU den norske prisen Studentenes fredspris, for sin kamp for demokrati, menneskerettigheter og studentrettigheter i Zimbabwe.
Nuffield Guppy

Nuffield Guppy var et mindre militært kjøretøy konstruert av Sir Alec Issigonis mens han arbeidet for Nuffield Organisation tidlig på 1940-tallet.  Bilen var konstruert med tanke på å kunne slippes ut i fallskjerm og var ment å assistere fallskjermsoldater til å transportere last opp til 500 lb (227 kg) i gangfart og være et Amfibium. Kjøretøyet minnet om DUKW, men var bare omtrent 8 fot (2,4 m) lang. Den hadde store ballongdekk og en utenbordsmotor bak. Den var kapabel til å frakte en mann med utstyr, eller bli brukt som en slags motorisert trillebår med noen som gikk ved siden av
Krigen i Europa var slutt før Guppy så noen anvendelse.
Navnet kunne forveksles med tilsvarende navn Nuffield Gutty ble senere brukt til flere andre ikke relaterte prototyper.
Pachliopta hector

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges direkte på næringsplanten. Larven lever som plantespiser og er radikalt forskjellige fra de voksne, både i levevis og i kroppsbygning.
Pachliopta hector tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Vrakeka

Båttypen

Som en større variant av blekingsekan ble denne benyttet ved fiskeri langt til sjøs, hovedsakelig til drivgarnsfiske etter sild og torsk. Blekingeboernes fiske foregikk langs den sørsvenske kysten fra Øresund til Öland, men mest i området mellom Bornholm og Hanöbukten. Navnet på denne båttypen kom av at fiskebåten driver sammen med garnene gjennom natten, derav begrepet «drive som ett vrak» eller «vrake» som det het før.
Lengden på en vrakeka kunne være på mellom 20 og 30 fot, i god vind var den en god seilbåt som kunne ha en fart på åtte knop og var tross størrelsen lett å ro med en besetning på fire til seks mann. Den er en slank, åpen båt med samme konstruksjon som den bornholmske egen og blekingsekan med tynn og høy forstevn, utfallende sider over vannet, et vakkert spring langs relingen og kort kjøl samt et stort ror på det brede og dype akterspeilet. Som de andre variantene av blekingsekan er akterstevnen sterkt fallende ned mot kjølen.
I begynnelsen hadde den en enslig mast med et stort asymmetriske råseil, men dette ble skiftet ut med ny rigging på en stormast og en mesanmast med spriseil i løpet av 1800-tallet. Det har vært større vrakekere med tre master, stormasten med råseil, for- og aktermast med spriseil.

Vrakeka i dag

Ingen vrakeka bygget i eldre tid har blitt bevart, men oppmålingene av flere båter er bevart for rekonstruksjon i nyere tid som ved Blekinge läns museum i Karlskrona og «vrakekan» bygget og sjøsatt i 1985 basert på en modell i Kiviks museum fra 1918.
Hansa (selskap)

Historie

Hansa automobilkompani hadde vært etablert som en bil- og lastebilprodusent siden 1905. Under den store depresjonen i 1929 ble Hansa-Lloyd kjøpt opp av Carl F. W. Borgward da fabrikken var beleilig lokalisert rett overfor sin egen Goliat-fabrikken på Föhrenstrasse i Bremen-Hastedt. Modellspektret av lastebiler i Hansa-Lloyd var komplementerende med Goliats modeller, og kjøpet tillott Carl Borgward å oppfylle sin drøm om å produsere sine egne biler.
Carl Borgward stoppet Hansa-Lloyds produksjon av luksuriøse biler, men fortsatte dens produksjonslinje av lastebiler frem til 1937. Fra 1933 og fremover ble merkenavnet Hansa navnet på en rekke Borgward personbilmodeller. Hansa Konsul og Hansa Matador ble innført, og kort tid deretter de små hekkmotoriserte Hansa 400 og 500.
I april 1933 ble avgiftene som var favoriserende for små biler som Hansa 400 avskaffet. Borgward bestemte seg for å produsere den nye Hansa 1100 fire-sylinder to-dørs helstål sedan, og deretter en seks-sylindret 1700 og 2000. Fra 1939 bar 2000-modellen Borgwards merkevare. Navnet Hansa begynte å bli faset ut, blir til Hansa Borgward, så Borgward Hansa og til slutt Borgward.
Under den andre verdenskrig ble Bremen-fabrikken totalt ødelagt.
ROMP

ROMP eller Research OPD Micro Processor er en tidligere RISC mikroprosessor som ble utviklet av IBM. Utviklingen av ROMP startet sent 1977, og de første mikroprosessorene ble produsert i 1981. I 1986 ble de tilgjengelige for det åpne marked. Instruksjonsettet var opprinnelig 24-bit, men ble utvidet til 32-bit noen få år etterpå.
ROMP hadde 45,000 transistorer og ble produsert med en 200 nanometers NMOS prosess. Den ble opprinnelig lansert i IBM RT/PC i 1986.
Freocrossotus

Utbredelse

Slekten er kjent fra Sør-Afrika, Den demokratiske republikken Kongo og Ekvatorial-Guinea.
Arvid Lindman

Familie og yrkesliv

Han vokste opp i en velstående familie som yngste av fem barn av bruksdisponent Achates Lindman og hustru Ebba Carolina Dahlgren. Offiserslekten Lindman stammer fra det sørvestlige Sverige. Faren skulle bli offiser som farfaren, men sykdom gjorde at han gikk inn som disponent ved jernverkene i Österby og Iggesund. Arvid Lindman giftet seg i 1888 med Annie Almström, datter av bruksdisponent og riksdagsmann Robert Almström. Ekteparet fikk en sønn og to døtre.
Etter gymnaset i Hudiksvall gikk han sjøkrigsskolen i Stockholm. I 1892 ble han overflyttet til flåtereserven og trådte ut av aktiv tjeneste. Lindman ble forfremmet til kommandør i flåten i 1905 og kontreadmiral i flåtereserven i 1907. Med dette fikk han tilnavnet «Admiralen». Han var administrerende direktør ved jernverkene i Iggesund og Strömbacka og gruveselskapet LKAB, generaldirektør i Telegrafverket og styreformann i Telefonaktiebolaget L.M. Ericsson.

Politisk arbeid

Lindman ble valgt til Riksdagens førstekammer i 1904 og tilsluttet seg Protektionistiska majoritetspartiet. Under unionsoppløsningen høsten 1905 var Lindman sjøforsvarsminister i Christian Lundebergs samlingsregjering. Våren 1906 søkte Karl Staaffs regjering avskjed, etter å blitt felt i stemmerettsspørsmålet. Lindman dannet regjering og drev gjennom et kompromiss med allmenn stemmerett og forholdstallsvalg til Riksdagens andrekammer og gradert stemmerett til førstekammeret. Den allmenne stemmeretten gjorde at høyresiden mistet riksdagsflertallet og regjeringsmakten i 1911.
I 1912 ble Lindman innvalgt i andrekammeret. Gjennom sin ledelse av riksorganisasjonen Allmänna valmansförbundet og andrekammerets Lantmanna- och borgarparti, regnes Lindman som opphavsmannen til det moderne svenske partivesenet. I løpet av tyve år skapte Lindman en moderne valgkamporganisasjon med en sterk, sentralisert ledelse og kontroll over nominasjonene. I 1935 ble riksdagsgruppene slått sammen til Högern, som også ble navn på riksorganisasjonen. Lindman var pragmatisk og samarbeidsvillig, og henvendte seg veltalende og energisk til velgerne.
Lindman var utenriksminister i Carl Swartz' regjering i 1917. Kosakkvalget i 1928 lot Lindman danne en for ettertiden lite påaktet mindretallsregjering, som ble felt på korntollen av de frisinnede og sosialdemokratene i 1930. Han sørget for at Högern holdt avstand fra fascismen og nazismen. I 1936 omkom Lindman i en flyulykke i London.
Turmalin

Turmalin er et krystalisert ringsilikat mineral av aluminium og bor og er forsterket av grunnstoffer som aluminium, jern, litium, krom, natrium og kalium. Turmalin forekommer i utallige farger og fargekombinasjoner og brukes ofte som smykkesten når kvaliteten er høy nok. Den store sentrale edelstenen i den norske kongekrona er en grønn turmalin. Turmalin er et komplekst mineral med store individe forskjeller fra lokalitet til lokalitet. Kjente forekomster er funnet i Brasil, Madagaskar, Sibir, Nigeria og Mosambik.
Tranquillo Grassetti

Tranquillo Grassetti eller Xie Giulu, Tianjue (født 1588 i Modena i Italia, død 1647 i Nanchang i Kina) var en katolsk kinamisjonær tilhørende jesuittordenen.

Liv og virke

Man vet ikke meget om første del av hans liv, bortsett fra at han trådte inn i jesuittordenen i 1617 i Novellara ikke langt fra hjembyen i 1617. Han underviste i grammatikk i mange år, og var forlengst presteviet da han ble sendt ut som misjonær.

Til Kina

Han var 41 år gammel da han dro ut fra Lisboa på skipet Nossa Senhora de Bom Despacho den 3. april 1629. Det er ikke kjent hvorfor han ble utvalgt til misjonemne - for vanligvis var man vesentlig yngre når man ble sendt til Kina eller Japan.  Opprinnelig var han ment for Japan, men det ble Kina isteden, med ankomst i oktober 1630. 
Fra 1631 virket han i Nanchang i provinsen Jiangxi og misjonerte der resten av sitt liv. Han ble sammen med sin medbror fader José de Almeida drept under mandsjuenes invasjon av området og erobring av Nanchang i 1647.
Neodontocnema

Utbredelse

Slekten er utbredt i Sørøst-Asia.
Skärblacka

Skärblacka er et tettsted i Norrköping kommune i Östergötlands län i Östergötland i Sverige. I 2010 hadde tettstedet 4 059 innbyggere. På folkemunne kalles stedet bare Blacka.
Frem til 1971 var stedet administrasjonssted i Skärblacka kommune, og har et relativt godt utbygd sentrum, med ishall, svømmehall og ungdomsskole.

Kommunikasjon

Skärblacka har en stasjon ved jernbanestrekningen Kimstad – Finspång, men siden 1970 har det bare blitt kjørt godstrafikk. Busstrafikken til Norrköping, Finspång og Linköping er godt utbygd.

Næringsliv

Den dominerende arbeidsgiveren er den store papirfabrikken, en del av Billerud. Man produserer først og fremst papir til poser, sekker og wellpapp. Fabrikken ble anlagt i 1872, men dagens industri ble bygd opp på 1960-tallet. Mange av innbyggerne pendler til Norrköping og Finspång.
Váhcanjohka naturreservat

Váhcanjohka naturreservat ligger i Beiarn kommune i Nordland. Naturreservatet ligger ved Kyskmoen på vestsiden av Gråtådalen og har et areal på 525 dekar. Området er vernet for å bevare et område med rike skogtyper og stor artsrikdom.
Saul Raisin

Karriere

Raisin begynte med terrengsykling da han var 13 år gammel, men skiftet til landeveissykkel da han var 17.
Raisin startet den profesjonelle karrieren sin godt da han syklet for Crédit Agricole i 2005 og endte på 37.-plass i Sveits rundt. Senere fikk han sitt beste resultat noen gang med 13.-plass i Østerrike rundt. Oppgangen fortsatte da han vant klatretrøya i Tour de l'Avenir. 
Tidlig i 2006 vant Raisin tredje etappe av Tour de Langkawi og endte på 11.-plass sammenlagt. Da han syklet Tour of California i 2006, gikk han inn på 17.-plass sammenlagt. Han deltok i Milano–Sanremo i mars og 4. april kjørte han første etappe av Circuit de la Sarthe. Alt gikk derimot ikke etter planen - to kilometer fra mål ødela Raisin et av hjulene på sykkelen, krasjet og landet på hodet, med brukket hofte og krageben som resultat.

Etter ulykken

På et sykehus i Angers viste computertomografi-bilder en blodoppsamling i Raisins hjerne, som to dager senere sprakk. En nevrokirurg måtte så foreta en operasjon for å lette på trykket. Raisin gikk i koma, men våknet heldigvis igjen etter bare seks dager. Blodoppsamlingen og operasjonen forårsaket slapphet på venstre side av kroppen hans og markert hukommelsestap. Da tilstanden hadde stabilisert seg ble han fløyet fra Frankrike til Shepherd Center i Atlanta i Georgia i USA. I hele fire uker gikk han gjennom terapi på sykehuset, noe som blant annet inkluderte å lære å gå og spise igjen.
For at Raisin skulle komme seg helt ville han ikke kunne delta i noen sykkelritt før minst 18 måneder etter ulykken, da et nytt slag i hodet ville kunne være katastrofalt. Han kom seg derimot på sykkelen igjen for å trene utendørs. I januar 2007 deltok han på Crédit Agricole-lagets treningsleir i Sør-Frankrike. Han deltok også i temporittet under det amerikanske mesterskapet i 2007, men han fikk ikke klarsignal av legene til å fortsette karrieren. Han har i tiden etter blant annet arbeidet med Raisin Hope Foundation.
Remission (Skinny Puppy-album)

Remission er et album i  industriell synthpop-sjangeren med gruppen Skinny Puppy utgitt i 1990 på vinylplate.  Albumet ble utgitt på CD i 1993.
Zabuella tenellus

Utseende

En nokså liten, påfallende smalvinget dagsommerfugl med temmelig lange antenner. Vingen er kamuflasjefarget i grått og brunt, forvingen er grå med et uregelmessig, brunt tverrbånd.
På undersiden er det reglemssige, lyse segmenter på vingeårene.

Utbredelse

Arten er utbredt i Argentina.
Masahide Kawamoto

Karriere

Masahide Kawamoto startet sin profesjonelle karriere i Kawasaki Frontale i 1994.
Bergby

Bergby er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 816 innbyggere.
Camilla Myhre

Priser og utmerkelser

Hun mottok, sammen med Caroline Wahlström Nesse, Danseinformasjonens Ærespris i 2012 for sitt samlede arbeid med og for Skolen for Samtidsdans, Rom for Dans, "Krom" og for sitt profesjonelle kunstnerisk praksis med og for barn og unge, samt for sitt arbeid som utøvende dansekunstner.
Marit Anne Hauan

Verv

Hauan var prosjektleder i forskergruppa «Dømt til å velge fritt?» Refleksivitet og hverdagskultur og NUFF – Nordiske Ung Folk Forskere 1998-2001. Fra 2003 til 2008 var hun medlem av styringsgruppen for kvensk forskning, Norges forskningsråd / Universitetet i Tromsø. Fra 1999 til 2003 var hun medlem av Den nasjonale polarforskningskomite, og medlem av universitetsstyret ved Universitetet i Tromsø 1999-2001. Hun er i dag medlem av NESH -Den nasjonale etiske komité for samfunnsvitenskap og humaniora. UHR-Museumsutvalg, styret for MUSIT samt styret i Buktafestivalen.
Torvmoseøyenstikker

Utbredelse

Torvmoseøyenstikker er utbredt i Canada og nord i USA, Nord-Europa og Mellom-Europa. Den finnes øst gjennom Sibir til Kina. Finnes i Danmark, Sverige og Finland. I lavlandet, i det sørlige Norge, langs kysten til Nordland.
Den finnes i to ulike fargevarianter, og det diskuteres hvorvidt det kan være to arter. Variantene (underartene) har små forskjeller i fargetegningen, særlig på brystets sider. I Nord-Europa er fargevarianten Aeshna elisabethae den vanlige, og kan kalles en «fjellvariant». Lengre sør er Aeshna interlineata mer vanlig, og kan kalles en «lavlandsvariant».

Utseende

Mosaikkøyenstikkere er en gruppe der det er vanskelig å skille artene fra hverandre. Det er bare små forskjeller i det ytre utseende.
Kjønnene hos torvmoseøyenstikkeren er noe ulike. Hunnen er brunere enn hannen. Hannen er mer blå.
Vingene holdes i en rett vinkel ut fra kroppen i hvile. Vingespennet er mellom 80 og 90  millimeter.

Levevis

Ligner vanlig øyenstikker, men er langt sjeldnere, noe som skyldes at den krever en litt spesiell kombinasjon av vann og torvmose. Nymfene lever i myrtjern og små dammer med flytende torv og torvmose. De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er fra juni til september.
Torvmoseøyenstikker har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Walter Lechner Racing

Walter Lechner Racing (også kjent som Lechner Racing School) er et motorsportsteam basert i Østerrike. De har som siktemål å oppdage nye førertalenter, som for tiden konkurrerer i det tyske Formel 4-mesterskapet. Med sine mer erfarne førere konkurrerer de i sportsvognsracing, som Porsche Carrera Cup Tyskland og Porsche Supercup, som de har vunnet syv ganger mellom 2005 og 2017.
Lechner Racing har siden 1979 konkurrert i en rekke lavere formelbilklasser som Formel Ford og Interserie. I Porsche Supercup har de deltatt siden 2003 og de vant sin første tittel i 2005. Siden har de vunnet Supercup-mesterskapet ytterligere syv ganger, senest i 2017.
NHS Shared Business Services

NHS Shared Business Services er et fellesforetak mellom det britiske Helsedepartementet og det franske IT-selskapet Sopra Steria. Foretaket leverer fellestjenester til National Health Service (NHS), slik som lønn, pensjon, personaladministrasjon, rekruttering, regnskap og innkjøp.
Foretaket ble opprettet i 2005 for å gi en mer effektiv metode for levering av administrative tjenester til NHS; ved å levere tjenester til mange helsevirksomheter hevder foretaket å ha oppnådd kostnadsbesparelser på 30 prosent gjennom skalafordeler, med en målsetning om å spare én milliard pund innen 2020.
Foretaket har 1 850 ansatte (2015).
Tongchuan (Dazhou)

Tongchuan (forenklet kinesisk: 通川区; pinyin: Tōngchuān Qū) er et bydistrikt i byprefekturet Dazhou i den kinesiske provins Sichuan. Det har et areal på 451 kvadratkilometer og teller 390.000 innbyggere (2004).
Rossnesbroa

Rossnesbroa er ei smal hengebro som forbinder grendene Rossnes og Farestad på Skjernøy i Mandal kommune, Vest-Agder. Broa er 110 meter lang. Den opprinnelige broa ble innviet den 19. juni 1953, og var 80 cm bred. Vinteren 2010 ble denne revet og erstattet av en noe bredere gangbro, som ble innviet den 27. april samme år.
Skogbrynfluer

Utseende

Middelsstore (9-14 mm), middels kraftige, gule og svarte blomsterfluer. De kan ligne på flere andre slekter, sørlig på artene i slekten Syrphus, men skiller seg fra disse på at vingeskjellene (som sitter "i armhulen") ikke har lange hår på oversiden, videre på at oversiden av thorax er temmelig blank. Hodet er ganske stort, fasettøynene nakne. Som vanlig hos blomsterfluer møtes de i pannen hos hannen men ikke hos hunnen. Ansiktet er gult i alle fall under antennefestene, ofte helt gult, med glissen, utstående hårvekst på sidene. Oversiden av thorax er svart, temmelig blank, med gulaktige, oppstående hår. Scutellum er gult med gule eller svarte hår. Vingene er klare, litt brunlige ved framkanten men uten et fremtredende vingemerke (dette til forskjell fra slekten Dasysyrphus). Vingeskjellet har ikke lange hår på oversiden. Beina er alt overveiende gule, slanke. Bakkroppen er middels bred, svart, med ovale, gule sideflekker på andre ledd og brede, gule tverrbånd på tredje og fjerde ledd. Disse er gjerne litt insskåret i midten bak men nesten aldri helt avbrutt. Arten elegant skogbrynflue (Epistrophe eligans) skiller seg ut fra de øvrige med at sideflekkene på andre ledd er trekantede, tverrbåndet på tredje ledd ganske smalt, mens fjerde ledd er helt svart.

Levevis

Som det norske navnet skulle tyde på, lever disse artene mest i tilknytning til skog. De besøker gjerne åpne blomster i lysninger i skogen. Larvene lever av bladlus på busker og trær.

Utbredelse

Et flertall av de kjente artene lever i Palearktis.
The Beems

The Beems er et norsk pop- og rockeband. Ifølge Østlandets blad er bandet Norges eldste pop- og rockeband. Bandet startet i 1964 og debuterte med sin første konsert i 1965. Kapellmester for The Beems siden starten har vært Sigurd Dancke. Linda Tørklep var bandets første vokalist 1965–67. Resten av besetningen har vært skiftet ut noen ganger. I 1967 vant The Beems Østlandsmesterskapet for rock og var datidens yngste rockeband. I 1974 ga de ut sitt første album. Ifølge Dancke har bandet hatt spilleoppdrag nesten hver uke siden de startet.
Parasitoider

Parasitioide insekter

De fleste kjente parasitoider er insekter, og vertsorgansimene er vanligvis også insekter, men kan være andre virvelløse dyr. De voksne insektene legger egg eller nyklekte larver, enten på eller inne i verten, eller i miljøet verten ferdes i. I det siste tilfellet er det nyklekte larvene gjerne aktivt krypende, og de finner selv fram til en passende vert. De fleste parasitoider angriper larvestadiet til verten, men det er også mange som angriper egg, pupper og voksne insekter.

Viktige bestandsregulatorer

De aller fleste insekter ser ut til å være utsatt for parasitoider. Også parasitoidene selv blir ofte angrepet av andre parasitoider – i så fall snakker man om hyperparasitisme. Disse er meget viktige regulatorer for bestandsnivået til de ulike insektene – det er ikke uvanlig at 80-90 % av alle avkom blir parasitert. Parasitoider er dermed også svært viktige ved at de begrenser bestanden av potensielle skadeinsekter. I mange tilfeller har utsetting av parasitoider vist seg å være effektiv biologisk bekjemping av skadedyr.

Enormt artsmangfold

De fleste insektordner er utsatt for parasitoider. Selv om en parasitoid-art kan angripe mange ulike vertsarter, betyr dette at det finnes et svært stort artsmangfold av parasitoider. Særlig artsrike er gruppen snylteveps (Hymenoptera, Parasitica) med blant annet familiene Ichneumonidae og Braconidae, og familien snyltefluer (Tachinidae). Parasitoider finnes også mellom en del andre familier av fluer, og i den unike billefamilien snyltebiller (Ripiphoridae), dessuten hos nettvinge-familien knelernettvinger (Mantispidae).